พสกนิกรจังหวัดนครพนม รวมใจจุดเทียนถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชก
วันนี้ (12 ส.ค. 60) ที่บริเวณศาลาประชาคมยงใจยุทธ ศาลากลางจังหวัดนครพนม นายสมชาย วิทย์ดำรงค์ ผู้ว่าราชการจังหวัดนครพนม พร้อมด้วยนางปัทมา วิทย์ดำรงค์ นายกเหล่ากาชาดจังหวัดนครพนม ดร.ไพฑูรย์ รักษ์ประเทศ รองผู้ว่าราชการจังหวัดนครพนม นายประทีป ฤทธิกุล รองผู้ว่าราชการจังหวัดนครพนม นำข้าราชการพลเรือน ตุลาการ ศาล ทหาร ตำรวจ สมาชิกเหล่ากาชาดจังหวัดนครพนม คณะครู อาจารย์ นักเรียน นักศึกษา พ่อค้าและประชาชนจังหวัดนครพนม ร่วมประกอบพิธีวางพานพุ่ม ถวายเครื่องราชสักการะและจุดเทียนถวายพระพรชัยมงคล แด่สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสวันเฉลิมพระชนมพรรษา 85 พรรษา 12 สิงหาคม 2560 
โดยก่อนที่ผู้ว่าราชการจังหวัดนครพนม ประธานในพิธีจะเดินทางมาถึง เหล่าข้าราชการชั้นผู้ใหญ่ของจังหวัดนครพนม ทั้งหน่วยงานภาครัฐ ภาคเอกชน และองค์การต่างๆ ได้ประกอบพิธีวางพานพุ่มเงิน พุ่มทอง เบื้องหน้าพระฉายาลักษณ์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และในเวลา 19.19 น. เมื่อประธานในพิธีเดินทางมาถึง ได้ประกอบพิธีวางพานพุ่มเงิน พุ่มทอง เปิดกรวยกระทงดอกไม้ ธูปเทียนแพ ถวายเครื่องราชสักการะ และประกอบพิธีจุดเทียนถวายพระพรชัยมงคล กล่าวถวายราชสดุดีเฉลิมพระเกียรติ นำทุกคนกล่าวถวายพระพรชัยมงคล และร่วมกันร้องเพลงเฉลิมพระชนมพรรษา 12 สิงหาคม และเพลงสดุดีมหาราชินี ซึ่งเมื่อสิ้นเสียงเพลงทุกคนต่างเปล่งเสียงคำว่า ทรงพระเจริญ ออกมาโดยพร้อมเพียงกัน